钦定古今图书集成/明伦汇编/官常典/第358卷 > 温纯
## 钦定古今图书集成/明伦汇编/官常典/第358卷 > 温纯

按《明外史》本传：“纯字景文，三原人。嘉靖末进士。由寿
光知县征为户科给事中。隆庆三年，穆宗既禫除，犹
不与大臣接。纯请遵祖制，延访群工，亲决章奏，报闻。
屡迁兵科都给事中。倭陷广东广海卫，大杀掠而去。
总兵刘焘以战却闻，纯劾焘欺罔。时方召焘督京营，
遂置不问。黔国公沐朝弼有罪，诏许其子袭爵。纯言”
事未竟，不当遽袭。中官陈洪请封其父母，纯执不可。
言官李已、石星获谴，疏救之。初，赵贞吉更营制，三营
各统一大将。以恭顺侯吴继爵典五军，而都督袁正、
焦泽典神枢、神机。继爵耻与同列，固辞。帝为罢二人，
尽易以勋臣。纯请广求将才，毋拘世爵，不纳。已，复命
文臣三人分督之，时号“六提督。”纯以政令多门，极陈
不便，遂复旧制。俺荅请贡市，高拱定议许之。纯以为
弛边备，非中国利，拱恶其异议，出为湖广参政，引疾
归。万历初，用荐起官河南。十二年以大理卿改兵部
右侍郎兼右副都御史，巡抚浙江。入为户部左侍郎，
进右副都御史，督仓场。母忧去。起南京吏部尚书，召
拜工部尚书。父老乞养归。终丧，召为左都御史。矿税
使四出，有司逮系累累。纯极论其害，请尽释之。不报。
已，诸阉益横，所至剽夺，污人妇女。四方无赖，奸人蜂
起言利，有请开云南塞外宝井者。或又言“海外吕宋
国，有机易山，素产金银，岁可得金十万，银三十万。”或
言“淮扬饶盐利，用其䇲，岁可得银五十万。”帝并欣然
纳之，远近骇震。纯言：“缅人方伺隙，宝井一开，兵端必
起。余元俊一盐犯，数千赃不能输，而欲得五十万金，
将安取之？机易山在海外，必无遍地金银，任人往取。
况税监之威能行于中国，决不能行于外夷。不过假
借诏旨，阑出禁物，与番人市易，利归群小，害贻国家。
乞尽捕诸奸人，付臣等行法，而亟撤税监”之害民者。
亦不报。当是时，中外争请罢矿税，帝悉置不省。纯等
忧惧不知所出，乃倡诸大臣伏阙泣请。帝震怒，问谁
倡者？对曰：“都御史臣纯。”帝为霁威，遣人慰谕曰：“疏且
下。”乃退。已而卒不行。广东李凤、陕西梁永、云南杨荣
并以矿税激民变，纯又抗言：“税使窃弄陛下威福以
十计，参随凭籍税使声势以百计。地方奸民窜身为
参随，爪牙以万计。宇内生灵，困于水旱，困于采办，营
运转输，既嚣然丧其乐生之心，安能复胜此千万虎
狼耶？愿即日罢矿税，逮凤等寘于理。”亦不报。先是，御
史顾龙祯巡按广东，与布政使王泮语不合，起殴之，
泮即弃官去。纯劾罢龙祯。御史于永清按陕西，贪，惧
纯举奏，倡同列救龙祯，显与纯异，以胁制纯。又数构
是非，与都给事中姚文蔚比而倾纯。纯不胜愤，上疏
尽发永清交构状，并及文蔚，语颇侵首辅沈一贯。一
贯等疏辨，帝为下永清、文蔚二疏，而纯劾疏留不下。
纯益愤，三疏论之，因力丐罢，乃谪永清，纯遂与一贯
忤。给事中陈治则、锺兆斗皆一贯私人，先后劾纯。御
史汤兆京不平，疏斥其妄。纯求去，章二十上，杜门者
九阅月。帝雅重纯，谕留之。纯不得已，强起视事。及《妖
书》事起，力为沈鲤、郭正域辨，诬楚宗人戕杀抚臣，纯
复言无反状，一贯怨益深。三十二年大计京朝官，纯
与吏部侍郎杨时乔主之。一贯所欲庇者，兆斗及钱
梦皋等，皆在谪中。疏入，久之，忽降旨切责，尽留被察
科道官，而察疏仍不下。纯求去益力。梦皋、兆斗既得
留，则连章讦纯楚事，言纯曲庇叛人，且诬以纳贿。廷
臣大骇，争劾梦皋等。梦皋等亦再疏劾纯求胜，俱留
中。已，南京给事中陈嘉训等极论“二人阴有所恃，朋
比作奸，当亟斥之而听纯归，以全大臣之体。”帝竟批
梦皋等前疏，予纯致仕，梦皋、兆斗亦罢归。纯清白奉
公，《五主》南北考察，澄汰悉当。肃百僚，振风纪，时称“名
臣。”卒，赠少保。天启初，追谥“恭毅。”